KOMISSION TÄYTÄNTÖÖNPANOASETUS (EU) 2020/1242,

annettu 1 päivänä syyskuuta 2020,

neuvoston asetuksesta (EY) N:o 1967/2006 myönnetyn, vähimmäisetäisyyttä rannikolta ja veden vähimmäissyvyyttä koskevan poikkeuksen jatkamiseksi kalastettaessa kuultotokkoa (Aphia minuta) alukselta vedettävillä nuotilla Espanjan aluevesillä Murcian itsehallintoalueella

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

(2) Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdan ensimmäisestä alakohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

(3) Poikkeus 13 artiklan 1 kohdan ensimmäisestä alakohdasta kalastettaessa kuultotokkoa (Aphia minuta) alukselta vedettävillä nuotilla Espanjan aluevesillä Murcian itsehallintoalueella myönnettiin ensimmäisen kerran 31 päivään joulukuuta 2016 asti komission täytäntöönpanoasetuksella (EU) N:o 773/2013 (2). Tämä poikkeus perustui pienintä sallittua silmäkokoa koskevaan lisäpoikkeukseen, jonka Espanja hyväksyi asetuksen (EY) N:o 1967/2006 9 artiklan 7 kohdan mukaisesti, koska muutoin kyseistä kalastusta ei olisi voitu harjoittaa vaan se olisi jouduttu lopettamaan.

(4) Poikkeusta jatkettiin 31 päivään joulukuuta 2019 asti komission täytäntöönpanoasetuksella (EU) 2017/677 (3) ottaen huomioon Espanjan asetuksen (EY) N:o 1967/2006 19 artiklan nojalla vahvistama kalastusta koskeva hoitosuunnitelma, johon poikkeusta sovellettiin..

(5) Espanja toimitti tieteelliset raportit tämän hoitosuunnitelman täytäntöönpanosta vuosina 2017, 2018 ja 2019.

(6) Espanja pyysi komissiolta 26 päivänä kesäkuuta 2019, että 13 artiklan 1 kohdan ensimmäisestä alakohdasta myönnettyä poikkeusta jatkettaisiin 31 päivää joulukuuta 2019 pidemmälle. Espanja toimitti luonnoksen uudeksi hoitosuunnitelmaksi, jolla säännellään kuultotokon (Aphia minuta) kalastusta Murcian alueen sisävesillä, asetuksen (EY) N:o 1967/2006 19 artiklan mukaisesti sekä päivitetyt tiedot poikkeuksen uudistamisen perustelemiseksi.

(7) Tieteellis-teknis-taloudellinen kalastuskomitea (STECF) arvioi pyynnön poikkeuksen jatkamiseksi sekä asiaan liittyvän hoitosuunnitelman luonnoksen syyskuussa 2019 (4). STECF totesi, että Murcian alueen alukselta vedettäviä nuottia koskeva hoitosuunnitelma vuosille 2016–2019 oli pantu asianmukaisesti täytäntöön ja että edellytykset, joilla vähimmäisetäisyyttä rannikolta ja veden vähimmäissyvyyttä koskeva poikkeus oli myönnetty vuonna 2016, täyttyivät edelleen. STECF toteaa, että kalanpyydykset vaikuttavat hyvin valikoivilta.

(8) Espanja hyväksyi tämän uuden hoitosuunnitelman (5)21 päivänä joulukuuta 2019.

(9) Espanjan pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa vahvistetut edellytykset.

(10) Asiaan liittyy tiettyjä maantieteellisiä rajoitteita, joihin ovat syynä mannerjalustan kapeus ja troolauskelpoisen pyyntialueen pienuus, sillä kohdelaji elää ainoastaan tietyillä rannikkoalueen vyöhykkeillä alle 50 metrin syvyydessä.

(11) Kalastuksella ei ole merkittävää vaikutusta meriympäristöön, sillä nuottia vedetään vesimassassa eivätkä ne kosketa merenpohjaa. Kaikuluotainten käytön ansiosta kalastus on hyvin valikoivaa ja sivusaaliit ovat vähäisiä. Lisäksi tahattomat saaliit päästetään välittömästi vapaaksi elävinä, ja niiden eloonjäämisaste on hyvin korkea.

(12) Espanjan esittämä poikkeuspyyntö koskee vähäistä määrää aluksia eli ainoastaan 27:ää alusta.

(13) Kalastukseen ei voida käyttää muita pyydyksiä, sillä alukselta vedettävät nuotat ovat ainoat säännellyt pyydykset, joilla saa pyytää kuultotokon kaltaista pienikokoista lajia, joka muodostaa parvia matalissa rannikkovesissä.

(14) Alukset on rekisteröity Espanjan kalastuslaivastolaskentaan, niillä on kirjattuja saaliita yli viiden vuoden ajalta ja ne noudattavat toiminnassaan hoitosuunnitelmaa.

(15) Hoitosuunnitelma takaa, ettei pyyntiponnistus kasva tulevaisuudessa, sillä kalastuslupia myönnetään 27 alukselle, joiden teho on enintään 116 hv alusta kohden. Kalastusta harjoitetaan edelleen arkipäivisin (maanantaista perjantaihin) joulukuussa, tammikuussa ja helmikuussa. Lisäksi enimmäiskiintiötä kalastuskautta kohden on laskettu 18,2 tonniin. Jos kiintiö ylittyy, kalastus on hoitosuunnitelman mukaisesti lopetettava seuraavaan kauteen asti.

(16) Kyseinen kalastus täyttää asetuksen (EY) N:o 1967/2006 4 artiklan 1 kohdan vaatimukset, joiden nojalla voidaan poikkeuksellisesti ja tietyin edellytyksin sallia kalastaminen suojeltavien luontotyyppien yläpuolella, jos kalastus tapahtuu niin, ettei meriheinää kasvavaa merenpohjaa kosketa.

(17) Lisäksi kyseistä kalastusta ei olisi voinut harjoittaa ilman pienintä sovellettavaa silmäkokoa koskevaa poikkeusta.

(18) Koska kyseinen kalastus on kuitenkin erittäin valikoivaa, sillä ei ole mainittavia vaikutuksia meriympäristöön eivätkä siihen vaikuta asetuksen (EY) N:o 1967/2006 4 artiklan 5 kohdan säännökset, Espanja hyväksyi jo aiemmin asetuksen (EY) N:o 1967/2006 9 artiklan 7 kohdassa tarkoitetun pienintä sallittua silmäkokoa koskevan poikkeuksen.

(19) Asetuksen (EY) N:o 1967/2006 9 artikla poistettiin Euroopan parlamentin ja neuvoston asetuksella (EU) 2019/1241 (6). Asetuksen (EU) 2019/1241 liitteessä IX olevan B osan 4 kohdan mukaan asetuksen (EY) N:o 1967/2006 9 artiklan perusteella hyväksyttyjä pienintä sallittua silmäkokoa koskevia poikkeuksia, jotka olivat voimassa 14 päivänä elokuuta 2019, voidaan kuitenkin soveltaa edelleen, jos ne eivät lisää nuorten yksilöiden saaliiksi joutumista. Espanjan pyytämä poikkeuksen jatkaminen täyttää asetuksen (EU) 2019/1241 15 artiklan 5 kohdassa ja liitteessä IX olevan B osan 4 kohdassa säädetyt edellytykset, koska se ei heikennä 14 päivänä elokuuta 2019 voimassa olleita valikoivuusvaatimuksia, etenkään nuorten yksilöiden saaliiden lisääntymisen osalta, ja koska sillä pyritään saavuttamaan mainitun asetuksen 3 ja 4 kohdassa asetetut tavoitteet ja päämäärät.

(20) Kyseinen kalastustoiminta täyttää neuvoston asetuksen (EY) N:o 1224/2009 (7) 14 artiklassa vahvistetut kirjaamista koskevat vaatimukset.

(21) Kyseistä kalastusta harjoitetaan hyvin lähellä rannikkoa eikä se siten häiritse muiden alusten kalastustoimintaa.

(22) Kyseistä kalastusta säännellään Espanjan hoitosuunnitelmassa, jotta voidaan varmistaa, että asetuksen (EU) 2019/1241 liitteessä IX mainittujen lajien saaliit ovat mahdollisimman vähäiset.

(23) Alukselta vedettävillä nuotilla ei pyydetä pääjalkaisia.

(24) Espanjan hoitosuunnitelma sisältää kalastuksen valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa.

(25) Pyydetty poikkeus olisi sen vuoksi myönnettävä.

(26) Espanjan olisi raportoitava komissiolle hyvissä ajoin ja Espanjan hoitosuunnitelmaan sisältyvän valvontasuunnitelman mukaisesti.

(27) Poikkeuksen kestolle asetettava aikaraja tekee mahdolliseksi varmistaa asianmukaiset korjaavat hoitotoimenpiteet, jos hoitosuunnitelman seurannassa käy ilmi, että hyödynnettävän kannan suojelun taso on heikko, ja sen myötä on mahdollista lujittaa tieteellistä pohjaa hoitosuunnitelman parantamiseksi. Poikkeuksen olisi siksi päätyttävä kalastuskauden lopulla. Sen vuoksi poikkeusta olisi sovellettava 1 päivään maaliskuuta 2023 asti.

(28) Koska täytäntöönpanoasetuksella (EU) 2017/677 myönnetyn poikkeuksen voimassaolo päättyi 31 päivänä joulukuuta 2019, oikeudellisen jatkuvuuden varmistamiseksi tätä asetusta olisi sovellettava 1 päivästä tammikuuta 2020. Oikeusvarmuuden vuoksi tämän asetuksen olisi tultava voimaan kiireellisesti.

(29) Tässä asetuksessa säädetyt toimenpiteet ovat kalastuksen ja vesiviljelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Poikkeus Asetuksen (EY) N:o 1967/2006 13 artiklan 1 kohdan ensimmäistä alakohtaa ei sovelleta Espanjan aluevesillä Murcian itsehallintoalueella kuultotokon (Aphia minuta) kalastukseen alukselta vedettävillä nuotilla, joita käyttävät alukset, jotka täyttävät seuraavat vaatimukset: a) alukset on rekisteröity aluslaskentaan, jota hallinnoi Murcian itsehallintoalueen maataloudesta, kotieläintaloudesta, kalataloudesta ja vesiviljelystä vastaava pääosasto; b) aluksilla on kyseisen kalastuksen osalta kirjattuja saaliita yli viiden vuoden ajalta eivätkä ne aiheuta sallitun pyyntiponnistuksen kasvua tulevaisuudessa; c) aluksilla on kalastuslupa, ja ne noudattavat toiminnassaan hoitosuunnitelmaa, jonka Espanja on hyväksynyt asetuksen (EY) N:o 1967/2006 19 artiklan 2 kohdan mukaisesti.

2 artikla Valvontasuunnitelma ja raportointi Espanjan on toimitettava komissiolle ensimmäisen kerran 1 päivään lokakuuta 2020 mennessä ja sen jälkeen 12 kuukauden välein raportti, joka on laadittu 1 artiklan c alakohdassa tarkoitetussa hoitosuunnitelmassa vahvistetun valvontasuunnitelman mukaisesti.

3 artikla Voimaantulo ja soveltaminen Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2020 alkaen 1 päivään maaliskuuta 2023 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä syyskuuta 2020. Komission puolesta Ursula VON DE LEYEN Puheenjohtaja

(1) EUVL L 409, 30.12.2006, s. 11.

(2) Komission täytäntöönpanoasetus (EU) N:o 773/2013, annettu 12 päivänä elokuuta 2013, kuultotokkoa (Aphia minuta) alukselta vedettävillä nuotilla tietyillä Espanjan aluevesillä (Murcia) kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 (EUVL L 217, 13.8.2013, s. 28).

(3) Komission täytäntöönpanoasetus (EU) 2017/677, annettu 10 päivänä huhtikuuta 2017, sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen jatkamisesta neuvoston asetuksesta (EY) N:o 1967/2006 kalastettaessa kuultotokkoa (Aphia minuta) alukselta vedettävillä nuotilla tietyillä Espanjan aluevesillä (Murcia) (EUVL L 98, 11.4.2017, s. 4).

(4) Tieteellis-teknis-taloudellinen kalastuskomitea (STECF). Alukselta vedettäviä nuottia koskeva hoitosuunnitelma Murciassa, Espanjassa (STECF-19-19). Euroopan unionin julkaisutoimisto, Luxemburg, 2019, ISBN 978-92-76–11879–4, doi:10.2760/890396, JRC118074.

(5) Orden de 19 de diciembre de 2019, de la Consejería de Agua, Agricultura, Ganadería, Pesca y Medio Ambiente, por la que se regula la pesquería del chanquete (Aphia minuta) en aguas interiores de la Región de Murcia, Murcian alueen virallinen lehti, nro 294, 21.12.2019, s. 35423.

(6) Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(7) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).